b'\n_START_ARTICLE_\n\xce\x93-hidroksibutirat\n_START_SECTION_\nFarmakologija\n_START_PARAGRAPH_\nPo zau\xc5\xbeitju se GHB hitro absorbira iz prebavil, u\xc4\x8dinek pa se poka\xc5\xbee 15 min po zau\xc5\xbeitju in traja do 4 ure, odvisno od vnesene koli\xc4\x8dine._NEWLINE_Je endogeni \xc5\xbeiv\xc4\x8dni prena\xc5\xa1alec (nevrotransmiter) ali nevromodulator v centralnem \xc5\xbeiv\xc4\x8dnem sistemu, predvsem v mo\xc5\xbeganska skorji, srednjih mo\xc5\xbeganih (mezencefalonu), bazalnih ganglijih in hipokampusu, ter presnovek (metabolit) gama-aminomaslene kisline (GABA), inhibitornega nevrotransmiterja. V centralnem \xc5\xbeiv\xc4\x8dnem sistemu se ve\xc5\xbee na receptorje za GHB, ki vplivajo na delovanje receptorjev GABA-B, pri zastrupitvi pa se GHB na slednje ve\xc5\xbee tudi neposredno ter tako deluje zaviralno na centralni \xc5\xbeiv\xc4\x8dni in sr\xc4\x8dno-\xc5\xbeilni sistem._NEWLINE_Po prepovedi uporabe GHB se je pove\xc4\x8dala uporaba naravnih prekurzorjev, ko sta gamabutirolakton (GBL) in 1,4-butandiol (1,4-BD). Po absorpciji se oba hitro pretvorita v GHB, zato je njuno delovanje in klini\xc4\x8dna slika zastrupitve podobna GHB-ju.\n_START_SECTION_\nUporaba\n_START_PARAGRAPH_\nGHB je bil sprva uporabljen kot splo\xc5\xa1ni anestetik, vendar so ga zaradi slabega protibole\xc4\x8dinskega delovanja in povzro\xc4\x8danja kr\xc4\x8dev opustili. V 90.. letih prej\xc5\xa1njega stoletja se je raz\xc5\xa1irila zloraba zaradi evfori\xc4\x8dnega delovanja, predvsem v no\xc4\x8dnih klubih in na rejvih. Dokumentirani so tudi primeri zlorabe pri posilstvih, saj povzro\xc4\x8di umiritev in izgubo spomina \xc5\xbertve. Leta 2002 je ameri\xc5\xa1ki vladni urad FDA odobril uporabo GHB-ja za zdravljenje narkolepsije._NEWLINE_Obi\xc4\x8dajno se GHB nahaja v obliki teko\xc4\x8dine brez barve in vonja ter skoraj brez okusa, redkeje v obliki prahu, kapsul in tablet. Standardna doza v obliki \xc4\x8distega prahu je od 1-3 g, pri nekaterih, ki razvijejo toleranco za GHB pa tudi 4-5 g. 1 g prahu je lahko raztopljen \xc5\xbee v 1 ml vode. Najpogostej\xc5\xa1a pouli\xc4\x8dna imena droge so GHB, G, Gama-OH, teko\xc4\x8di ekstazi, teko\xc4\x8di E, teko\xc4\x8di X, v angle\xc5\xa1ko govore\xc4\x8dih de\xc5\xbeelah pa \xc5\xa1e kot Cherry Meth, Easy lay, Everclear, Fantasy, G-Riffick, GBH, Georgia Home Boy, Great Hormones at Bedtime, Grievous Bodily Harm, Jib, Organic Quaalude, Salty water, Scoop, Soap in Water._NEWLINE_Okoli 80\xc2\xa0% vseh uporabnikov je mo\xc5\xa1kega spola, starosti ve\xc4\x8dinoma od 18-25 let._NEWLINE_Nekateri atleti in bodibilderji uporabljajo GHB za zvi\xc5\xa1anje koncentracije rastnega hormona, kar je regulirano preko muskarinskih acetilholinskih receptorjev (mAChR). U\xc4\x8dinek se lahko inhibira z uporabo pirenzepina.\n_START_SECTION_\nZastrupitev in zdravljenje\n_START_PARAGRAPH_\nNajpogostej\xc5\xa1i simptomi pri zastrupitvi so omoti\xc4\x8dnost, izguba spomina, nehotni ritmi\xc4\x8dni gibi zrkel, ozke zenice, zana\xc5\xa1anje pri hoji, mi\xc5\xa1i\xc4\x8dna ohlapnost, mi\xc5\xa1i\xc4\x8dni zgibki in kr\xc4\x8di, po\xc4\x8dasen sr\xc4\x8dni utrip (bradikardija), zni\xc5\xbeani krvni tlak, po\xc4\x8dasno in plitko dihanje, podhladitev in nezavest, v skrajnem primeru lahko povzro\xc4\x8di tudi smrt. Med prebujanjem iz nezavesti so zastrupljenci pogosto nasilni in zmedeni ter bruhajo. V kombinaciji z alkoholom lahko povzro\xc4\x8di \xc5\xa1e slabost in razne te\xc5\xbeave pri dihanju._NEWLINE_GHB se dokazuje v krvi in urinu s plinsko kromatografijo z masno spektroskopijo, vendar le prvih 5 ur po zau\xc5\xbeitju._NEWLINE_Zdravljenje pri zastrupitvi z GHB, GBL in 1,4-BD je le podporno in vklju\xc4\x8duje vzdr\xc5\xbeevanje prehodne dihalne poti, nadome\xc5\xa1\xc4\x8danje kisika, umetno predihovanje ter dajanje atropina pri po\xc4\x8dasnem sr\xc4\x8dnem utripu in benzodiazepinov pri epilepti\xc4\x8dnih kr\xc4\x8dih. Priporo\xc4\x8dljivo je tudi dajanje aktivnega oglja. Izpiranje \xc5\xbeelodca ni u\xc4\x8dinkovito, specifi\xc4\x8dnega protistrupa (antidota) pa ni.'